
Előterjesztés
a Közgyűlés részére
Tisztelt Közgyűlés!
A 2009. évi Települési Értékvédelmi Támogatás odaítéléséről a Fővárosi Közgyűlés Városfejlesztési és Városképvédelmi Bizottsága 3333/2009. (XII.16.) számú határozatával a Kulturális Bizottság egyetértésével döntött. 
A döntés alapján a                                   szám alatti lakóház tulajdonosa, Rajna Judit a 2009. évi Települési Értékvédelmi Támogatás pályázaton 1.800.000 Ft vissza nem térítendő támogatást és 4.000.000 Ft kamatmentes kölcsönt nyert el az épület értékőrző felújítására. A kölcsön visszafizetésének időtartamára az ingatlan tulajdoni lapjára a Fővárosi Önkormányzat javára második helyen – egy banki kölcsön jelzálog-bejegyzése mögé – jelzálogjogot jegyeztek be. 
A helyreállítási munkák jelentős részének elvégzése után az ügyfél határidő-módosítási kérelmére a Fővárosi Közgyűlés 264/2012.(II.29.) számú határozatával hozzájárult a befejezési határidő 2012. 06. 30-ra való módosításához. A módosított megállapodás és kölcsönszerződés 2012. április 5-én FPH059/268-6/2012, illetve FPH059/268-7/2012 iktatószám alatt megkötésre került (2. számú melléklet).

Az ügyfél a felújítás folytatása és határidőre való befejezése érdekében korábbi banki hitelét kedvezőbbre szeretné váltani és emellett újabb felújítási hitelt kíván felvenni az Oberbanktól. A bank a hitelkérelmet előzetesen kedvezően bírálta el és a két hitel jelzálogbejegyzését belső szabályzata szerint a korábbi, kiváltandó hitel helyére, a Fővárosi Önkormányzat jelzálog-bejegyzése elé, első és másodhelyre kívánja bejegyeztetni.
Ez azt jelentené, hogy a Fővárosi Önkormányzat jelzálog-bejegyzése másodikról harmadik helyre kerülne. Annak alátámasztására, hogy egy esetleges végrehajtás esetén a Fővárosi Önkormányzat követelésének kielégítésére ez esetben is jutna fedezet, az ügyfél benyújtotta az Oberbank megbízásából az Euro-Immo Expert Kft. által készített ingatlan-értékelési szakértői véleményt (6. számú melléklet).


Az értékelés alapján az ingatlan jelenlegi forgalmi értéke 31,3 millió Ft, a kivitelezés után várhatóan 36,3 millió Ft lesz. A 70%-os likvidációs mutatóval számolva a jelenlegi likvidációs érték (amennyiért várhatóan az ingatlant rövid időn belül értékesíteni lehet) 21,9 millió Ft, a kivitelezés után 25,4 millió Ft lesz. Az ingatlanra bejegyzendő jelzálogjogok összértéke 12,8+5,3+4=22,1 millió Ft, azonban ez változhat, mivel a 12,8 millió Ft-os érték Euróban meghatározva lesz bejegyezve. Látható, hogy a jelzálogok összértéke körülbelül megegyezik az óvatos becslés alapján számolt legalacsonyabb értékkel, a jelenlegi likvidációs értékkel, ezért csekély annak kockázata, hogy a Fővárosi Önkormányzat által támasztott követelést egy végrehajtás során ne lehessen teljes egészében érvényesíteni. Ezen túlmenően a hitel-kiváltás pozitív következményei a Fővárosi Önkormányzat által nyújtott kölcsön szerződésszerű visszafizetését, ezáltal az esetleges végrehajtási eljárás elkerülését is elősegítik.
Települési értékvédelmi szempontból az épület helyreállításának folytatását és – a Fővárosi Önkormányzat és az ügyfél között létrejött Megállapodásban és Kölcsönszerződésben kötelezően előírt teljes – befejezését indokoltnak tartom. Mivel a Fővárosi Önkormányzat által nyújtott kölcsön csak az arra vonatkozó szerződés szerint meghatározott munkálatokra használható fel, és csak részben fedezi az épület teljes felújításának költségeit, a fent említett banki kölcsön felvétele nélkül a helyreállítást valószínűleg nem tudják folytatni, ezért a Fővárosi Önkormányzatnak is érdekében áll a hitel folyósításának feltételeként szabott első- és másodhelyű jelzálogjog bejegyzéshez hozzájárulni és ezzel lehetővé tenni a Települési Értékvédelmi Támogatás felhasználására kötött Megállapodásban és Kölcsönszerződésben rögzített támogatási cél megvalósulását.
Javaslom ezért az „A” határozati javaslat elfogadását.

Egyidejűleg indokolt a 2012. június 30-i befejezési határidő meghosszabbítása, hiszen pozitív testületi döntés esetén is a jelzálog-bejegyzés és a hitel folyósítása időt vesz igénybe és további idő szükséges a kivitelezési munkák befejezéséhez.  A támogatási cél megvalósításához reális időkeretet biztosítva a befejezési határidő 2012. október 31-re való módosítását kezdeményezem. 
Határozati javaslat
A Fővárosi Közgyűlés úgy dönt, hogy:
A. változat:
hozzájárul, hogy a Budapest III. kerület Kőbánya utca 69. szám alatti,  64537/1 hrsz.-ú ingatlan  tulajdoni lapjára az Oberbank – a Fővárosi Önkormányzat javára III/4. sorszám alatt bejegyzett jelzálogjogot megelőző ranghelyeken - jelzálogjogot jegyeztessen be, 12,8 millió Ft, illetve 5,3 millió Ft értékben, valamint ezzel összefüggésben egyetért a  Budapest III. kerület Kőbánya utca 69. szám alatti épület esetében a 2009. évi Települési Értékvédelmi Támogatás kapcsán megkötött Megállapodásban és Kölcsönszerződésben szereplő befejezési határidő módosításával, és 
az előzőek végrehajtása érdekében jóváhagyja, megköti az előterjesztés 3. számú melléklete szerinti Megállapodás és a 4. számú melléklete szerinti Kölcsönszerződés módosítást. Felkéri a Főpolgármestert az 5. számú melléklet szerinti Meghatalmazás aláírására, valamint arra, hogy gondoskodjon a Megállapodás és a Kölcsönszerződés módosításának, továbbá az  5. számú melléklet szerinti Nyilatkozatnak az aláírásáról. 

határidő:	a Nyilatkozat, a Meghatalmazás és a szerződések aláírására 2012.06.30
felelős: 	Tarlós István főpolgármester



vagy

B. változat:
nem járul hozzá, hogy a Budapest III. kerület Kőbánya utca 69. szám alatti ingatlan tulajdoni lapján a Fővárosi Önkormányzat második helyen levő jelzálog bejegyzése elé újabb jelzálogjog kerüljön bejegyzésre. 
Határozathozatal módja:
Egyszerű szavazattöbbség

Budapest, 2012. május „    ”
	

	Sárádi Kálmánné dr.
főjegyző




mellékletek:
Megállapodás és Kölcsönszerződés (megkötve 2010. 03. 05-én)
Megállapodás és Kölcsönszerződés módosítása (megkötve 2012. 04. 05-én)
Megállapodás módosítása
Kölcsönszerződés módosítása 
Nyilatkozat jelzálogjog ranghelyének megváltoztatásához
Ingatlan-értékelés



A mellékletekben szereplő adatok kitakarására a személyes adatok védelme érdekében került sor, ami nem sérti a közérdekű adatok megismeréséhez fűződő jogokat.

